De ledende russiske avisene Kommersant, Vedomosti og RBK, har i dag trykket nesten identiske artikler på sine forsider.

Under overskriften «Jeg/vi er Ivan Golunov», krever avisene at det gennomføres en åpen gransking av anklagene mot journalisten som arbeider for det uavhengige nettstedet Medusa.

Avisene skriver at politiets anklager om at Golunov skal ha solgt betydelige mengder narkotika er tvilsomme. Det samme mener de om bevisene.

SJELDEN: Tre ledende russiske aviser tok i dag journalisten i forsvar. Foto: SHAMIL ZHUMATOV / Reuters

Hevder narkotika er plantet

Journalisten sier selv at det ulovlige stoffet som skal ha blitt funnet i hans ryggsekk og i hans leilighet, har blitt plantet.

Golunov er en undersøkende journalist som har arbeidet med å avsløre korrupsjon i det russiske samfunnet.

Han har skrevet saker om myndighetene i Moskva by, i tillegg til å avdekke kriminalitet rundt hovedstadens markeder og firmaer som tilbyr tjenester i forbindelse med begravelser.

I forbindelse med et fengslingsmøte sist lørdag, ble det bestemt at journalisten skal sitte i husarrest fram til august.

Golunov sa da også at han har mottatt trusler etter artiklene om begravelsesfirmaene.

Les mer: Narkotikasiktet gravejournalist satt i husarrest i Russland

Bilder trukket tilbake

Det som skjedde i forbindelse med arrestasjonen av Golunov, har ført til kraftige reaksjoner blant russiske journalister.

ALVORLIG: Ivan Golunov risikerer inntil 20 år i fengsel hvis han blir funnet skyldig i grove narkotikaforbrytelser. Foto: TATYANA MAKEYEVA / Reuters

Politiet offentliggjorde først bilder fra hans hjem, som skulle underbygge påstanden om at han er en profesjonell narkotikaselger.

Bildene viste noe som skulle være vekter og annet utstyr.

Men så ble bildene trukket tilbake, med den begrunnelse at de var tatt et annet sted.

Dermed begynte spekulasjonene om at politiet samarbeider med noen for å få fjernet en brysom journalist.

Hvis han skulle bli dømt for narkotikaforbrytelser, kan han bli fengslet i inntil 20 år.

Les også: Ordfører fra Putins parti slo ned journalist

Kreml følger med

– Vi følger nøye med på hvordan denne saken utvikler seg, sier president Vladimir Putins talsmann, Dmitrij Peskov.

Han understreker at det som har skjedd, har ført til mange nye spørsmål.

VIKTIG: President Vladimir Putins talsmann sier at saken rundt journalisten følges nøye i Kreml. Foto: Dmitri Lovetsky / AP

De russiske TV-kanalene er praktisk talt alle under sterk statlig kontroll, fordi de fortsatt blir sett på som de viktigste nyhetsformidlerne.

Avisene har fått noe større rom for å framføre kritikk, og det finnes fortsatt mindre aviser som er ganske aggressive i sin dekning av politikk og samfunn.

Men overgangen fra aviser til nettsteder pågår i Russland også, og mange journalister frykter at det som har skjedd med medarbeideren fra Medusa også kan ramme dem.

Denne saken er prinsipielt viktig fordi den dreier seg om hvilken rolle journalister skal ha i det russiske samfunnet, og hvilke metoder myndigheter og andre aktører kan bruke for å få dem til å tie stille.

Denne saken har fått russiske journalister til å vise en sjelden grad av solidaritet.